Ego Erardus, dominus Chacennaii, notum facio quod cum fratres de Moris ex una parte et Milo filius domini Hildieri, militis de Burrey ex altera parte, coram me litigarent super casamento de Burrey: jam dicti fratres, per chartam Mauberti, decani Vendopere, et Odonis, domini de Vendopera, et Joffredi, marescalli Campanie, in foro meo probaverunt quod omnia que Hildierus supra dictus possidebat apud Beurrey, tam in bosco quam in plano, et redditibus et omnibus aliis rebus primo fuerunt de casamento Sancte Marie de Faverniaco, et modo sunt de casamento de Moris. Sciendum preterea quod Milo, filius dicti Hildieri, in presentia mea constitutus, recognovit se fuisse hominem ecclesie Beate Marie de Moris et coram multis aliis fecit hominium Radulpho, abbati de Moris. Itaque omnia que possidebat apud Beurrey, in bosco et in plano, in redditibus et omnibus aliis rebus idem Milo cepit de ecclesia Beate Marie de Moris. Actum et datum anno gratie MºCCºXVIº.